Dís beste pinotage | Netwerk24
Dís beste pinotage
Deur Landbou-Redaksie 30 Augustus 2019 05:30
Die land se tien beste pinotagewyne is vroeër dié maand aangewys.
Die wenwyne van die Absa Top-10 Pinotage-kompetisie is die elite van die bedryf vir dié druifsoort en die wenners kom vanjaar uit ses verskillende wynstreke van oor die land heen.
Die tien beste pinotagewyne in die land kom vanjaar uit ses wynstreke in Suid-Afrika. Foto: VERSKAF
Die kompetisie is vanjaar die 23ste keer aangebied en altesaam 161 wyne is ingeskryf. Benewens die tien beste wyne, is drie museumklaswyne (wyne ouer as tien jaar) ook gekies.
Volgens die Pinotagevereniging het Stellenbosch (drie wenwyne) en die Paarl (twee wenwyne) die meeste wenners in vanjaar se kompetisie gehad.
Daarbenewens het die bekende Stellenbosse wynlandgoed Kanonkop geskiedenis gemaak deur ’n 14de jaar onder die toptien te wees. Kanonkop se wenwyn is vanjaar die oudste van die toptien en ook die enigste wenner van die 2015-oesjaar.
Die wynlandgoed Beyerskloof het sy negende trofee opgeraap, terwyl die Simonsig-kelder se wyn die derde wenner uit Stellenbosch opgelewer het.
Jonger wyne is ook vereer, met Diemersdal en Badsberg wat albei met ’n 2018-oesjaar wyn gewen het. Die 2016-oesjaar het vier wenners van dié jaar opgelewer met wyne van Vondeling (sy eerste wen in die kompetisie), Anura, Fleur du Cap en Wildekrans.
Die wynlandgoed Overhex se Survivor-wyn was saam met Beyerskloof en Simonsig deel van die 2017-oesjaar.
Fairview Primo Pinotage 2007
Hill & Dale Pinotage 2007
Rijk’s Private Cellar Pino­tage 2009
Diemersdal Pinotage Re­serve 2018
Meer oor: Landbou | Wyntoekennings